CELEX: 62008TN0549
Language: mt
Date: 2008-12-16 00:00:00
Title: Kawża T-549/08: Rikors ippreżentat fis- 16 ta' Diċembru 2008 — Il-Lussemburgu vs Il-Kummissjoni

21.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/60
            
         Rikors ippreżentat fis-16 ta' Diċembru 2008 — Il-Lussemburgu vs Il-Kummissjoni
   (Kawża T-549/08)
   (2009/C 44/103)
   Lingwa tal-kawża: Il-Franċiż
   Partijiet
   
      Rikorrent: Il-Gran Dukat tal-Lussemburgu (rappreżentanti: M. Fisch, aġent u P. Kinsch, avukat)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrent
   
               —
            
            
               tannulla d-deċiżjonijiet ikkontestati;
            
         
               —
            
            
               tikkundanna lill-Kummissjoni għall-ispejjeż.
            
         Motivi u argumenti prinċipali
   Permezz ta' dan ir-rikors, ir-rikorrent jitlob l-annullament tad-Deċiżjoni tal-Kummissjoni C (2008), tal-24 ta' Settembru 2008, dwar is-sospensjoni tal-ħlas proviżorju tal-Fond Soċjali Ewropew (FSE) għad-dokument ta' programmar individwali għall-għajnuniet strutturali Komunitarji koperti mill-Objettiv Nru 3 lill-Gran Dukat tal-Lussemburgu, kif ukoll tad-Deċiżjoni tal-Kummissjoni C (2008) 5730, tas-6 ta' Ottubru 2008, dwar is-sospensjoni tal-ħlas proviżorju tal-programm ta' inizjattiva Komunitarja ta' ġlieda kontra d-diskriminazzjonijiet u l-inugwaljanzi fis-suq tax-xogħol (EQUAL) lill-Gran Dukat tal-Lussemburgu.
   In sostenn tar-rikors tiegħu, ir-rikorrent iressaq tliet motivi bbażati fuq:
   
               —
            
            
               ksur tal-prinċipju tal-protezzjoni tal-aspettattivi leġittimi, safejn il-Kummissjoni kkonkludiet, wara żewġ verifiki preventivi tas-sistema Lussemburgiża ta' amministrazzjoni u ta' superviżjoni mwettqin qabel il-perijodu ta' programmar ikkonċernat, li din is-sistema toffri garanziji suffiċjenti ta' osservanza tar-regoli eżistenti u tal-kriterji ta' amministrazzjoni tajba li huma ġeneralment aċċettati; huwa biss permezz ta' verifika mwettqa wara li skada l-perijodu ta' programmar ikkonċernat li l-Kummissjoni waslet għal konklużjonijiet sfavorevoli fir-rigward tas-sistema ta' amministrazzjoni u ta' superviżjoni;
            
         
               —
            
            
               interpretazzjoni żbaljata tar-regolamenti li jservu ta' bażi għad-deċiżjonijiet ikkontestati (1), peress li dawn id-dispożizzjonijiet ma jipprekludux, kuntrarjament għal dak li sostniet il-Kummissjoni, i) li l-awtorità amministrattiva u l-awtorità li tħallas ikunu parti mill-istess korp u ii) li l-awtorità amministrattiva nazzjonali tiddikjara spejjeż lill-Kummissjoni li fuqhom jista' ċertament jeżisti dubju, iżda li l-klassifikazzjoni ġuridika ta' nuqqas ta' eliġibbiltà tagħhom mhijiex stabbilita fiż-żmien tad-dikjarazzjoni;
            
         
               —
            
            
               ineżattezza materjali ta' ċerti fatti li fuqhom huma bbażati d-deċiżjonijiet ikkontestati fir-rigward taż-żamma tal-fajls mill-awtoritajiet amministrattivi.
            
         
      (1)  Ir-Regolament tal-Kunsill (KE) Nru 1260/1999, tal-21 ta' Ġunju 1999, li jistabbilixxi d-dispożizzjonijiet ġenerali dwar il-Fondi Strutturali (ĠU L 161, p. 1) u r-Regolament tal-Kummissjoni (KEE) Nru 438/2001, tat-2 ta' Marzu 2001, li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1260/1999 fir-rigward tas-sistemi ta' ġestjoni u ta' kontroll għal għajnuna mogħtija taħt il-Fondi Strutturali (ĠU L 63, p. 21).